

**Comisia pentru Privatizare și Administrarea**

 **Activelor Statului**

**PROCES VERBAL**

**al şedinţei Comisiei din data de 05.02.2013**

Comisia pentru privatizare şi administrarea activelor statului, condusă de domnul senator Mircea Banias, şi-a desfăşurat lucrările în ziua de 05.02.2013. Preşedintele Comisiei a constatat că există cvorum pentru începerea şedinţei.

 Membrii Comisiei au aprobat următoarea ordine de zi:

1. Proiect de lege privind aprobarea Ordonanţei de urgenţã a Guvernului nr.77/2012 pentru modificarea şi completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii – ([L433/2012](http://www.senat.ro/Legis/Lista.aspx?cod=16934))

2.Diverse

La punctul 1 pe ordinea de zi s-a discutat *Proiectul de lege privind aprobarea Ordonanţei de urgenţã a Guvernului nr.77/2012 pentru modificarea şi completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii.*

Ordonanţa de urgenţă are ca obiect de reglementare modificarea şi completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006, cu modificările şi completările ulterioare.

 Prezenta ordonanţă de urgenţă a fost propusă avându-se în vedere faptul că, în cazul neadoptării rapide a unor astfel de măsuri, există riscul iniţierii de către Comisia Europeană a unei proceduri de infrigement împotriva României pentru neîndeplinirea obligaţiilor care decurg din Tratatul de instituire a Comunităţii Europene.

 Situaţia extraordinară care a determinat adoptarea prezentului proiect şi a cărei reglementare nu poate fi amânată este reprezentată de necesitatea perfecţionării şi flexibilizării sistemului achiziţiilor publice, de angajamentele asumate de Guvern prin Scrisoarea de intenţie şi Memorandumul tehnic de înţelegere cu Fondul Monetar Internaţional din 8 iunie 2012, precum şi de faptul că nerespectarea obligaţiilor asumate atrage după sine dificultăţi în asigurarea şi utilizarea fondurilor aferente restructurării şi reformării activităţilor de interes general, putând fi sistate plăţile pentru programele operaţionale.

Consiliul Legislativ avizează favorabil prezentul proiect de lege.

 Membrii Comisiei pentru privatizare şi administrarea activelor statului au hotărât, cu majoritate de voturi, să adopte aviz favorabil.

 **PREȘEDINTE, SECRETAR,**

 **Mircea Banias Valentin Calcan**